સરખડી માત્ર ૪૨૫૦ની વસતી ધરાવતંુ નાનકડું ગામ છે. આટલા નાનકડા ગામમાંથી આટલી મોટી સંખ્યામાં વૉલીબૉલના ખેલાડીઓએ રાષ્ટ્રીય-આંતરરાષ્ટ્રીય કક્ષાએ નામના મેળવી એ કોઈ રાતોરાત થયેલો ચમત્કાર નથી. આ માટે અનેક લોકોએ સખત પરિશ્રમ કરવો પડ્યો છે. સરખડી ગામમાં વૉલીબૉલની રમતનો પાયો રામભાઈ વાળાએ નાખ્યો હતો. ૧૯૭૫થી ૧૯૯૦ના સમયગાળામાં વૉલીબૉલ રમતાં રામભાઈ ઓપન સૌરાષ્ટ્ર વૉલીબૉલ સ્પર્ધામાં ત્રણ વખત ચેમ્પિયન બની ચૂક્યાં છે. તેઓ ઓપન ગુજરાત અને ઇન્વિટેશનન્સ ગેઇમ્સમાં પણ અનેક વખત રમ્યા છે. રામભાઈએ તેમના સમયમાં સરખડીના અનેક યુવાનોને વૉલીબૉલ રમતાં કર્યા હતા.